Raja Muda Musa ibni Sultan Abdul Samad

**Raja Muda Haji Musa ibni Sultan Abdul Samad** (1845 - 7 Julai 1884) atau lebih dikenali sebagai **Raja Muda Musa** merupakan Tengku Mahkota bagi Kesultanan Selangor
dan putera sulung kepada Sultan Abdul Samad bersama Raja Atfah binti Sultan Muhammad Shah.

## Latar Belakang
Raja Muda Musa diputerakan sekitar tahun 1845. Ketika Sultan Abdul Samad menaiki takhta kerajaan sebagai Raja dan Yang di-Pertuan Negeri Selangor serta jajahan takluknya pada tahun 1859, Raja Muda Musa dianggarkan berusia lingkungan 15 tahun. Ibu baginda bernama Raja Atfah (disebut Raja Tepah) yang juga dikenali sebagai Raja Anjang, merupakan puteri kepada Sultan Muhammad Shah, Sultan Selangor ketiga. Baginda telah mendirikan rumahtangga bersama **Raja Buntal Raimah binti Raja Barkat** [Encik' Uti']. Baginda mempunyai zuriat empat orang putera dan dua orang puteri iaitu:-

**Putera**
*Raja Sulaiman
*Raja Yahya
*Raja Abdul Murad
*Raja Muhammad Tahir

**Puteri**
*Raja Taksiah 
*Raja Chik 

Baginda ditabalkan sebagai Raja Muda Selangor oleh Sultan Abdul Samad pada 16 Mei 1875. Pada bulan November 1878, Tengku Kudin telah meletakkan semua jawatannya di Selangor, kemudian Raja Muda Musa telah dilantik menjadi Yang di-Pertua Majlis Mesyuarat Negeri Selangor menggantikan Tengku Kudin. Pemangku Residen Selangor iaitu **William Bloomfield Douglas** telah menyifatkan baginda sebagai seorang yang agak pemuram namun tajam fikirannya dalam beberapa perkara.

## Keperibadian
### Tegas Dalam Hal Ehwal Agama dan Kebajikan Rakyat
Raja Muda Musa terkenal sebagai seorang **Raja Muda** yang sangat tegas dalam hal ehwal agama Islam dan kebajikan rakyat. Bahkan baginda juga sentiasa mendampingi para ulama, antaranya **Imam Abdul Raub** (Imam kampung Bandar) dan **Tuan Muham**.

Raja Muda Musa amat disanjungi oleh rakyat jelata sebagai seorang Raja Muda dan pewaris takhta yang berjiwa rakyat dan mementingkan agama. Beliau juga amat digeruni oleh pihak Inggeris sebagai seorang yang tidak mudah dipengaruhi dan memiliki perwatakan yang agak bengis. Mereka berpandangan bahawa Raja Muda Musa seorang yang degil dan keras hati.

Seorang pengembara wanita Inggeris bernama **Isabella Lucy Bird** menceritakan peribadi baginda ketika bertemu dengannya sekitar tahun 1879 : 

### Pemimpin dan Usahawan
Pada tahun 1868, baginda dikatakan mempunyai perusahaan lombong bijih timah di **Kanching**, Rawang. Ayahandanya iaitu Sultan Abdul Samad telah menyerahkan pentadbiran Kuala Selangor (pusat pemerintahan asal negeri Selangor) kepada baginda. Di sana baginda telah memerintah dan memungut cukai serta telah meneroka beberapa buah kampung di pinggir Sungai Selangor seperti Kampung Permatang Tengah, Bukit Belimbing dan Kampung Raja Musa (nama dahulu ialah *Bukit Talang*).

Baginda rajin mengusahakan kebun kelapa yang terletak di Bandar Temasha, Kuala Langat. Baginda memiliki 1,000 ekar tanah yang pada mulanya dijadikan ladang kelapa dan kemudiannya digantikan tebu dengan mengupah orang. Baginda menghantar puteranya, Raja Sulaiman, ke Seberang Perai untuk belajar teknik pengeluaran gula di sebuah ladang milik orang Eropah di Batu Kawan. Sebelum mangkat, baginda ada merancang hendak mengupah 200 atau 300 pekerja bagi membuka sebidang tanah yang luas.

Baginda diketahui telah dilantik sebagai Qadi di Jugra serta Presiden Majlis Campuran Jugra dalam tahun 1882 dengan elaun sebanyak $4,800 setahun dan menjadi Yang di-Pertua Majlis Masyuarat Negeri Selangor dari tahun 1877 hingga 1887.

### Pendirian ketika Perang Selangor
Sebagaimana ayahandanya, Raja Muda Musa dikatakan bersikap berkecuali dalam Perang saudara Selangor. Menurut Dato' Amar Diraja **Wan Muhammad Amin bin Wan Muhammad Said**, Penghulu Adat Istiadat Negeri Selangor (1847-1931)

Walaupun dikatakan Baginda berkecuali, tetapi menurut Tengku Kudin, Baginda telah berpaling tadah dengan memberikan sokongan kepada Raja Mahdi dan pengikutnya di Kuala Selangor. Tengku Kudin berkata kepada **Charles J. Iring** (Auditor General Negeri-negeri Selat) :-

## Krisis dan Konflik
Pada bulan Julai 1870, ketika berlaku Perang Saudara Selangor, Raja Mahdi dengan  dibantu oleh **Raja Hitam** dari Sabak Bernam dan **Raja Ali** dari Jeram serta pasukan mereka seramai 200 orang telah menyerang Kuala Selangor tetapi Raja Muda Musa dan isteri tidak diapa-apakan. Setelah Kuala Selangor ditawan, lalu baginda suami isteri telah keluar dari Kuala Selangor dan pergi ke Langat mengadap ayahandanya untuk mengadukan hal yang telah berlaku. Tetapi Raja Muda Musa tidak mendapat apa-apa bantuan atau perangsang, sebaliknya Sultan Abdul samad menitahkan Raja Muda Musa mengadukan hal kesusahannya kepada Tengku Kudin. Kemudian baginda telah bertindak meninggalkan Langat pergi menetap ke Singapura dengan membawa puteranya Raja Sulaiman yang ketika itu baharu berusia lima tahun. Di Singapura, baginda menyekolahkan Raja Sulaiman dengan pelajaran Inggeris di *Raffles Institution*, dan Raja Sulaiman telah bersekolah di situ selama tiga tahun. Setahun lamanya Raja Muda Musa berada di Singapura, dan dalam bulan Ogos tahun 1871, baginda pulang semula ke Selangor dan kembali  bersemayam di Kuala Selangor.

Pada 10 September 1871, Tengku Kudin telah datang ke Kuala Selangor dalam lawatannya ke daerah-daerah yang dikuasainya, dan didapati Raja Muda Musa telah mendirikan sebuah kota di Permatang. Kota itu itu akan digunakan sebagai tempat berlindung dan menangkis serangan daripada Raja Mahadi dan kawan-kawannya iaitu Sayyid Mashhor dan Raja Mahmud. Pada masa itu Tengku Kudin telah memberi kuasa kepada Raja Muda Musa untuk memungut segala hasil cukai di Sungai Selangor dengan syarat hendaklah baginda menanggung segala bayaran kecil berkenaan dengan pemerintahan di daerah itu. Baginda telah menyatakan kepada Tengku Kudin bahawa ayahandanya Sultan Abdul Samad telah memberikan daerah Kuala Selangor itu di bawah perintahnya. Oleh sebab itu baginda meminta Tengku Kudin membayar segala ganti rugi kerosakan di daerah itu disebabkan oleh serangan orang-orang Inggeris terdahulu.

Tengku Kudin telah mengirim surat kepada Gabenor di Singapura mengatakan beliau terpaksa menggantikan Raja Muda Musa dengan adiknya (adik Raja Muda Musa) **Raja Ya'akob** yang lebih berani dan dipercayai itu, dan Tengku Kudin meminta gabenor itu menghantarkan seorang pegawai Inggeris bagi mengaturkan segala perkara di antara raja-raja di Selangor kerana dengan berbuat begitu Tengku Kudin percaya tiada akan timbul lagi sebarang pergaduhan.

Pada 20 November 1871, **Pennefather**, ketua yang menjaga askar-askar di Kota Kuala Selangor telah membuat aduan kepada Tengku Kudin mengatakan Raja Muda Musa telah mengambil semua cukai timah yang dibawa keluar melalui Kuala Selangor. Tengku Kudin telah mengatakan kepada baginda beberapa syarat yang mesti diturut oleh baginda jika baginda hendak memerintah di Kuala Selangor. Tetapi baginda tidak mahu menurut syarat-syarat yang dikenakan oleh Tengku Kudin. Tengku Kudin telah memohon kepada Sultan Abdul Samad agar memecat Raja Muda Musa sebagai pemerintah di Kuala Selangor, dan pemohonan Tengku Kudin itupun diperkenankan dan digantikan dengan Raja Ya'akub.

## Kemangkatan
Baginda telah mangkat pada 7 Julai 1884 dan telah dimakamkan di Makam Bukit Jugra iaitu Kompleks Makam DiRaja Sultan Abdul Samad yang telah berhampiran dengan Makam Sultan Abdul Samad.

## Rujukan